| **Muistio** |  |
| --- | --- |
|  | VN/5666/2023 |
|  |  |
| 1.3.2023 |  |

Valtioneuvoston asetus sähköenergialaskujen maksuajan pidentämiseen liittyvän sähköyhtiöille myönnettävän valtiontakauksen keskeisistä ehdoista

# Tausta ja tavoitteet

Otsikossa mainittu asetus ehdotetaan annettavaksi osana hallituksen esityksellä eduskunnalle takautuvasti maksettavaa sähköhyvitystä sekä sähköenergialaskujen maksuaikojen pidennystä koskevaksi väliaikaiseksi lainsäädännöksi (HE 324/2022 vp) ehdotettua sääntelyä. Asetuksella säännellään sähkön vähittäismyyntiä harjoittavien yhtiöiden maksuvalmiuden väliaikaiseen turvaamiseen tarkoitettujen valtiontakausten keskeisiä ehtoja.

Valtio velvoittaa lailla sähkön vähittäismyyntiä Suomessa harjoittavia yhtiöitä myöntämään maksuaikajoustoja sähkön loppukäyttäjille sähköenergialaskujen maksamista varten energiakriisin ja kohonneiden sähkön hintojen aiheuttamassa poikkeustilanteessa, pois lukien julkisyhteisöt, sähköenergialaskujen maksuajan pidentämistä ja sähköyhtiöiden maksuvalmiuden väliaikaista tukemista koskevassa laissa määritellyt luotto- ja rahoituslaitokset ja Euroopan unionin lainsäädäntöön perustuvien talouspakotteiden alaiset loppukäyttäjät. Takausohjelman puitteissa Suomen valtio voi myöntää omavelkaisia takauksia Suomessa sähkön vähittäismyyntiä harjoittaville yhtiöille sähkölaskusaatavien maksuaikojen pidentämisestä syntyvän likviditeettivajeen kattamiseksi.

Valtiontakauksilla pyritään tukemaan sähkön vähittäismyyntiä harjoittavia yhtiöitä, joille aiheutuu maksuaikapidennysten johdosta maksuvalmiusvajetta. Asetuksen tavoitteena on tarkentaa maksuaikojen pidentämisestä johtuvan sähköyhtiöiden maksuvalmiusvajeen kattamiseksi myönnettävien valtiontakausten keskeisiä ehtoja ja hakumenettelyssä Valtiokonttorille toimitettavia tietoja.

# Asetuksenantovaltuudet

Valtioneuvoston asetuksenantovaltuus perustuu sähköenergialaskujen maksuajan pidentämisestä ja sähköyhtiöiden maksuvalmiuden väliaikaisesta tukemisesta annetun lakiehdotuksen 7 §:n 2 momenttiin. Ehdotetun momentin mukaan valtiontakauksen yrityskohtainen enimmäismäärä olisi sähkölaskusaatavien maksuaikapidennyksistä yhtiölle koituva arvioitu maksuvalmiusvaje. Lisäksi momentin mukaan valtiontakauksen yrityskohtaisesta enimmäismäärästä, valtiontakauksen enimmäisosuudesta, maksuvalmiusvajeen määrittämisestä ja muista enimmäismäärän arviointiin liittyvistä seikoista säädettäisiin tarkemmin valtioneuvoston asetuksella.

Samoin asetuksenantovaltuus perustuu edellä nimetyn lakiehdotuksen 8 §:n 5 momenttiin. Ehdotettuun momenttiin perustuen sähköyhtiö olisi velvollinen suorittamaan takausmaksun, jonka määrästä säädettäisiin valtioneuvoston asetuksella. Valtioneuvoston asetuksella säädettäisiin momentin mukaan lisäksi takausehdoista, muista rahoitusjärjestelyssä noudatettavista vähimmäisehdoista ja vastavakuusvaatimuksista.

# Säännöskohtaiset perustelut

1 §. *Soveltamisala.* Pykälän mukaan asetusta sovellettaisiin sähköenergialaskujen maksuajan pidentämisestä ja sähköyhtiöiden maksuvalmiuden väliaikaisesta tukemisesta annetun lain 6 §:n 1 momentin mukaisiin valtiontakauksiin sekä niiden myöntämisen keskeisiin ehtoihin. Sähköyhtiöllä tarkoitettaisiin edellä mainitun lain 2 §:n 3 kohdan mukaan määriteltyjä sähkön vähittäismyyntiä harjoittavaa elinkeinonharjoittajaa.

2 §. *Takauksen kohteena olevat rahoitusinstrumentit*. Pykälässä täsmennettäisiin, ne luottolajit, joille valtiontakaus voitaisiin myöntää. Tällaisia luottolajeja olisivat velkakirjalaina ja osanostoinen luottolimiitti. Velkakirjalaina voisi olla luottolaitoksen tai vakuutuslaitoksen myöntämä lyhytaikainen laina kertalyhenteisenä tai lyhennysohjelmalla. Osanostoinen luottolimiitti olisi esimerkiksi rahoitusjärjestely, jossa lainaa voisi nostaa erissä limiitistä ja nostamattomalle pääomalle ei tarvitsisi maksaa korkoa. Valtiontakausta ei kuitenkaan voisi saada esimerkiksi niin kutsutulle revolverilainalle eli uusiutuvalle lainalimiitille, jossa lainan nostettavissa oleva määrä palautuu velkaa maksettaessa. Rajaus on tarpeen valtiontukisääntelyn näkökulmasta, jotta sähköyhtiöille myönnettyjen lainojen kokonaismäärää voidaan kontrolloida.

3 §. *Takauksen yrityskohtaisen enimmäismäärän arvioimiseksi toimitettavat tiedot*. Pykälässä määriteltäisiin tarkemmin tiedot, joita Valtiokonttori tarvitsee takauksen yrityskohtaisen enimmäismäärän määrittämisessä.

Pykälän 1 momentissa säädettäisiin toimitettavista tiedoista, jotka antaisivat kokonaiskuvan sähkön myyntisopimusten kokonaismäärästä ja asiakaskannan jakautumisesta kuluttaja- ja elinkeinonharjoittaja-asiakkaisiin. Näiden tietojen avulla Valtiokonttori saisi yleiskuvan yhtiön asiakaskunnasta sekä sähkönmyyntisopimusten määristä, ja näitä tietoja voitaisiin käyttää yhtiön toimittaman maksuvajearvion tarkastelun tukena. Mahdollisimman ajantasaisella tiedolla vuodelta 2023 tarkoitettaisiin esimerkiksi edeltävän kuukauden viimeisen päivän tietoja.

Tämän lisäksi momentissa säädettäisiin asiakaskantakohtaisesta sähköyhtiön euromääräisen sähkön myynnin laskutuksen ja myydyn sähköenergian määrän tietojen toimituksesta 1 päivänä syyskuuta ja 31 päivänä joulukuuta 2022 väliseltä ajalta. Näiden tietojen pohjalta voitaisiin arvioida 1 päivänä tammikuuta ja 30 päivänä huhtikuuta 2023 välisenä aikana toteutuvia määriä ja yhtiön tekemän maksuvajearvioinnin todenmukaisuutta.

Pykälän 2 momentissa säädettäisiin sähköyhtiön toimittaman maksuvajearvioinnin tarkastelun tueksi toimitettavista tiedoista koskien 1 päivänä syyskuuta ja 31 päivänä joulukuuta 2022 välisenä aikana myönnettyjä maksuajan pidennyksiä euromääräisenä, sopimusmääriä sekä niihin kohdistuvaa myydyn sähköenergian määrä. Sähköyhtiöt ovat taustaselvityksen mukaan myöntäneet maksuajanpidennyksiä asiakkailleen jo syyskaudella 2022. Nämä tiedot antaisivat suuntaa, paljonko maksuajanpidennyksiä ja niiden johdosta määritettävää maksuvalmiusvajetta voitaisiin arvioida olevan kevätkaudella 2023. Tätä voitaisiin käyttää vertailutietona tammikuun ja huhtikuun 2023 aikavälille arvioitavien maksuaikapidennysten määrälle.

Pykälän 3 momentissa säädettäisiin, että sähköyhtiön tekemän arvion maksuvalmiusvajeen määrästä tulisi perustua jo hakemushetkellä myönnettyihin todellisiin maksuajanpidennyksiin sekä muilta osin perusteltuun arvioon sähköenergialaskujen maksuaikapidennysten euromäärästä ja keskimääräisestä pidennysten ajasta vuorokausissa 1 päivänä tammikuuta ja 30 päivänä huhtikuuta 2023 välisenä aikana kuluttaja-asiakkaiden ja elinkeinonharjoittaja-asiakkaiden osalta erikseen. Valtiokonttori tulisi tarkastelemaan yhtiön lähettämää maksuvajearviota ja sen perusteluja ja myöntämään takauksen yhtiöltä saatuihin tietoihin sekä yhtiön tekemän arvion tarkasteluun perustuen. Sähköyhtiön arvioiman maksuvalmiusvajeen euromäärän tulisi vastata haettavan valtiontakauksella taattavan lainan määrää parhaalla mahdollisella tarkkuustasolla.

Pykälän 4 momentti sääntelisi tilannetta, jossa maksuaikaa hakevien loppuasiakkaiden sähkösopimusten euromääräinen sähköenergian myynnin laskutuksen määrä ylittäisi 10 prosenttia kaikkien yhtiön tekemien sähkösopimusten euromääräisen sähköenergian myynnin laskutuksen määrästä. Tällaisessa tilanteessa sähköyhtiöltä vaadittaisiin erityisiä perusteluja, jotka selittäisivät keskimääräistä korkeamman maksuaikojen pidennykseen liittyvän yhtiön arvioiman maksuvajeen määrän. Perusteluina voisi tulla kyseeseen esimerkiksi sähkön vähittäismyyjän myyntialueen alueelliset tekijät, jotka vaikuttavat loppuasiakkaiden maksukykyyn.

4 §. *Takausosuudet ja riskin jako*. Pykälällä säänneltäisiin valtiontakauksen takausosuuksia ja siihen liittyvää riskin jakoa. Pykälän 1 momentin mukaan valtiontakaukseen perustuva vastuu voisi olla enimmillään 90 prosenttia takauksen kohteena olevan luoton pääomasta.

Käytännössä valtiontakaus saisi siis kattaa enintään 90 prosenttia takauksen kohteena olevasta luotosta. Valtiontakaus ei kattaisi korkoja, kuluja, viivästyskorkoja ja muita luotosta aiheutuvia liitännäiskustannuksia. Näin ollen luoton myöntävän pankin tai työeläkevakuutusyhtiön kannettavaksi jäisi riski, joka vastaisi 10 prosenttia pääomasta sekä korkojen, kulujen, viivästyskorkojen ja muiden kustannusten määrää. Vaihtoehtoisesti vastaava riskinjako voitaisiin hoitaa esimerkiksi pankkitakausjärjestelyin, mikäli lainanmyöntäjänä toimiva pankki tai työeläkevakuutusyhtiö ei itse toimisi riskinjakajana.

Valtiontakauksen enimmäismäärä, 90 prosenttia, perustuu Euroopan Unionin kriisitukipuitteissa asetettuun takauksen enimmäismäärään[[1]](#footnote-2).

Pykälän 2 momentissa säädettäisiin, että mikäli riskinjakajana oleva rahoituslaitos vaatisi vakuuden, tulisi myös valtiontakaukseen lisätä vakuus. Momentin mukaan vakuus tulisi jakaa valtion ja luotonantajan välillä riskinjaon mukaisessa suhteessa. Yksi keskeinen tyyppitilanne on, että myös lainan rahoittava luottolaitos tai työeläkevakuutusyhtiö edellyttää valtiontakauksen ohella reaalivakuutta tai muuta vastaavaa vakuutta, jolloin vakuus tulee jakaa lainanantajan ja valtion kesken saatavien mukaisella riskinjaolla. Riskinjaossa tulisi siis täyttää niin kutsuttu pari passu -periaate.

Pykälän 3 momentissa säädettäisiin vakuuden asianmukaisesta huolehtimisesta, kunnes valtiontakaus ja siihen liittyvät vastuut ovat päättyneet.

5 §. *Takauksen kohteena olevan rahoituksen ehdot*. Pykälän 1 momentissa säädettäisiin Valtiokonttorin velvollisuudesta hyväksyä lainan ehdot ennen kuin se voi myöntää takauksen sähköyhtiölle. Tämä olisi tarpeen, jotta voidaan varmistua siitä, että lainan ehdot ovat valtion kannalta hyväksyttävissä ja täyttävät Euroopan Unionin valtiontukisäännöt.

Pykälän 2 momentissa määriteltäisiin rajoituksia perittävälle korolle. Lainanmyöntäjän valtion takaamasta lainasta perimä korko ja muut kulut saavat olla enintään sen suuruiset kuin riskiltään ja ehdoiltaan vastaavissa lainoissa ottaen huomioon 90 prosentin valtiontakauksen, jotta rahoituslaitos taatun lainan myöntäjänä ei hyötyisi takauksesta EU:n valtiontukisääntelyn vastaisesti.

6 §. *Takausmaksu*. Pykälällä määritettäisiin valtiontakaukseen liittyvän takausmaksun taso. Pykälän 1 momentissa määriteltäisiin takausmaksun perimisen vähimmäisehdot.

Pykälän 2 momentissa säädettäisiin takausmaksun suuruudesta suhteessa myönnetyn takausvastuun määrään pienille ja keskisuurille yrityksille sekä muille kuin pk-yrityksille. Takausmaksujen suuruudet perustuvat Euroopan Unionin kriisitukipuitteiden1 mukaisiin minimitasoihin.

Pykälän 3 momentissa täsmennettäisiin, että kertamaksua ei peritä. Tämä vastaisi takausmaksuasetuksen 3 §:n mukaista periaatetta, jonka mukaan lyhytaikaisesta luoton takauksesta ei peritä vuotuismaksun lisäksi kertamaksua.

Pykälän 4 momentissa määriteltäisiin Valtiokonttorin laskutusehtojen soveltamisesta takausmaksuihin sekä viivästyskorosta.

7 §. *Etuoikeus*. Pykälällä määritettäisiin taattavan luoton etuoikeudesta. Pykälän perusteella taattavan luoton tulisi olla vähintään velkojien maksunsaantijärjestyksestä annetun lain (1578/1992) 2 §:n tuottamalla etuoikeudella muihin velkojiin nähden.

8 §. *Päätöksenteko.* Pykälällä säädettäisiin rahoitusjärjestelyssä noudatettavista vähimmäisehdoista valtiontakauksen saajan eli velallisen päätöksentekoon liittyen. Pykälässä lueteltuja toimia ei saisi toteuttaa ilman takaajalta saatua etukäteistä kirjallista suostumusta. Toimenpiteet vaatisivat Valtiokonttorin kirjallisen suostumuksen, jotta valtion asema takaajana ei heikkenisi lainasopimuksen tekohetken mukaisesta tilanteesta laina-aikana pykälässä lueteltujen toimien seurauksena.

9 §. *Muut valtiontakauksen ehdot*. Pykälän 1 momentissa säädettäisiin Valtiokonttorin oikeudesta käyttää harkintansa mukaan myös muita erityisehtoja takaussopimuksessa. Säännös olisi tarpeen valtion aseman turvaamiseksi takaajana, ja lisäksi se antaisi Valtiokonttorille mahdollisuuden takauksen myöntäjänä täsmentää sopimuskohtaisia ehtoja tarvittaessa. Kaikkia erityistilanteita ei ole mahdollista ennakoida lain ja asetuksen säätämisvaiheessa, mikä antaa perusteet tapauskohtaiselle ehtojen määrittelylle.

Pykälän 2 momentissa säädettäisiin, että sähkölaskujen maksuajan pidentämisestä ja sähköyhtiöiden maksuvalmiuden tukemisesta annetun lain ja tämän asetuksen säännöksien lisäksi valtiontakauksen on täytettävä valtiontukisääntelyn ja muun lainsäädännön edellytykset.

# Suhde EU:n valtiontukisäännöksiin

Takauksen ehtoihin sovelletaan *Euroopan Unionin tilapäisiä kriisitukipuitteita talouden tukemiseksi Ukrainaan kohdistuneen Venäjän hyökkäyksen jälkeen* (ks. alaviite sivulla 4). Takaukseen liittyvät tarkemmat ehdot vastaavat kriisitukipuitteiden kohdan 2.2. *Takauksina myönnettävä likviditeettituki* mukaisia ehtoja.

Euroopan komissiolle tehdyssä notifioinnissa on kuitenkin ilmoitettu, että todellinen tuensaaja järjestelyssä on loppuasiakkaana oleva taloudellista toimintaa harjoittava luonnollinen henkilö tai yritys, jolle myönnetään maksuaikaa kriisitukipuitteiden alakohdan 2.3*. Korkotukilainoina myönnettävä likviditeettituki* mukaisin ehdoin. Sähköyhtiö toimii valtiontuen välittäjänä lopulliselle asiakkaalle ja ei tule taustaselvitysten mukaan hyötymään taloudellisesti järjestelystä johtuen operatiivisista kustannuksista, korkokulusta ja takausmaksusta, jotka suurella todennäköisyydellä ylittävät korkotuloina saatavat maksut loppuasiakkailta. Takauksiin kuitenkin sovelletaan kriisitukipuitteiden kohdan 2.2. mukaisia ehtoja.

Valtiontakauksen tarkoituksena on tukea sähköyhtiöiden maksukykyä väliaikaisesti maksuaikapidennysten myöntämisen ajan, jotta yhtiöt voivat harjoittaa normaalia liiketoimintaa huolimatta lakisääteisistä maksuajanpidennyksistä loppuasiakkaille.

Takausten myöntäminen vaatii notifioinnin hyväksymisen Euroopan Komissiolta.

# Lausuntopalaute

[Täydennetään lausuntokierroksen jälkeen.]

# Voimaantulo

Asetuksen ehdotetaan tulevan voimaan mahdollisimman pian.

# Vaikutukset

Maksuaikojen pidentäminen merkitsee, että sähkön vähittäismyyjät saavat saatavansa viiveellä. Koska tämä voi aiheuttaa sähköyhtiöille likviditeettivajausta sähköyhtiöiden maksuvalmiutta tuetaan myöntämällä valtiontakauksia ehdotettujen maksuaikojen pidentämisen aiheuttaman likviditeettivajeen kattamiseksi otettavien pankki- tai TyEL-lainojen vakuudeksi. Maksuaikojen pidentämisen vaikutuksia on arvioitu tarkemmin HE:n 324/2022 vp yhteydessä.

Asetuksella olisi ennen kaikkea vaikutuksia Valtiokonttoriin, sähköyhtiöihin sekä lainoja myöntäviin luottolaitoksiin ja työeläkeyhtiöihin.

Asetus velvoittaisi sähköyhtiöitä toimittamaan Valtiokonttorille takauksen myöntämistä varten yksityiskohtaisia tietoja koskien sähköyhtiön asiakasmääriä, sähköenergialaskujen euromääriä sekä niihin liittyvää myydyn sähköenergian määrää. Velvoitteella voidaan nähdä olevan vaikutusta sähköyhtiöihin lisääntyvän hallinnollisen taakan myötä. Sen sijaan ei ole tiedossa, aiheuttaako näiden tietojen toimitusvelvollisuus järjestelmämuutostarpeita sähköyhtiöissä.

Valtiokonttorin tulisi tarkastella takauksen myöntöprosessin yhteydessä sähköyhtiöiden toimittamia arvioita myönnettävien maksuaikojen aiheuttamasta maksuvalmiusvajeesta. Valtiokonttorin tulisi myös hyväksyä lainasopimuksen ehdot ennen takauksen myöntämistä. Näin asetus lisäisi Valtiokonttorin työmäärää ja siten myös kustannuksia. Suomessa toimii arviolta 50 sähköyhtiötä, jotka voisivat hakea takausta. Valtiokonttorin lopullisen lisätyön määrään vaikuttaisi huomattavasti se, kuinka moni yhtiö lopulta hakisi takausta. Takaus myönnettäisiin yhtiölle vain kerran, joten hakemusten käsittelyn ja takausten myöntöprosessin voidaan arvioida vaikuttavan työmäärään Valtiokonttorissa kohtalaisesti.

Takauksilla voidaan nähdä olevan lähtökohtaisesti liiketoimintaa edistävä vaikutus luottolaitosten ja työeläkevakuutusyhtiöiden näkökulmasta, sillä ne mahdollistavat rahoituksen myöntämisen poikkeuksellisella 90 prosentin valtiontakauksella.

Suomessa voimassa olevien valtion takaus- ja takuuvastuiden kokonaismäärä oli vuoden 2022 kesäkuun lopussa 66,3 miljardia euroa. Takaus- ja takuuvastuiden määrä on jatkuvasti kasvanut yli 10 vuoden ajan ja määrä on korkea suhteessa bruttokansantuotteeseen. Tästä johtuen on tärkeää, että myönnettävät takaukset ja takuut perustuvat tärkeiksi katsottavien toimien turvaamiseen markkinapuutteen vallitessa. Myös takaus- ja takuumaksujen asetannalla tulee kannustaa edunsaajia etsimään markkinaehtoisia ratkaisuja heti kun se on mahdollista.

Asetuksella säänneltävien takausten kokonaistaloudellisia vaikutuksia on vaikea arvioida, sillä siihen vaikuttavat loppuasiakkaiden hakemien maksuaikapidennysten määrä. Haettavien takausten määrä voi jäädä hyvinkin pieneksi sähkömarkkinoiden tilanteesta riippuen.

Vaikutuksia loppuasiakkaisiin on käsitelty HE 324/2022 vp:ssä ja asetuksella ei arvioida olevan lisävaikutuksia.

# Asian valmistelu

Asetusehdotus valmisteltiin virkatyönä valtiovarainministeriössä.

1. Communication from the Commission on the Temporary Crisis Framework for State aid measures to support the economy following the aggression against Ukraine by Russia (OJ C 426, 9.11.2022, p.1–17) [↑](#footnote-ref-2)